Nyelai Tang Amat
NANGKAL NYELUTUNG…Engka mayuh anak Iban jeman diatu enda kala meda pun getah nyelutung ti dikereja Iban dulu kelia. Tusun Ke-18 KENU ku jerita tuai Iban antu kuklir nya bansa antu nyadi ari semengah (roh) orang indu ti parai beranak. Iya suah ngachau orang lelaki, lebih agi lelaki ti kala buya tubuh iya maya iya agi idup di dunya. Maya deka ngachau mensia di dunya tu iya suah nguna lalu masuk  tubuh jelu baka enturun, munsang, landak, tengiling enggau burung. Kala mega iya nguna tubuh orang indu ti agi idup di dunya tu. Kala mega iya ayan sebaka enggau gamal iya empu, maya iya agi idup ba dunya tu. ANTU KUKLIR Nama kebuah semengat indu ti udah mati nya deka ngachau mensia? Udah ambis macha cherita tu lagi baru kita nemu. Cherita orang kelia menya, nyentuk ke maya hari diatu pan bisi.           Dulu kelia bisi tiga iku lelaki ti agi bujang sebakih bemalam nangkal getah jelutung dalam kampung jerung. Tiap-tiap pulai lemai, sida meda pemakai enggau ai irup sida tiga endang udah dinahka orang ba geladak tikai langkau sida nya. Gaga mih ati sida tiga sebakih nya. Sida nyangka nya endang ambai sida empu ti datai berapi sereta mela pemakai sida. Lemai ketiga baru bisi utai nyelai nyadi.        “Nya iya…! Sigi nemu-nemu ga aku pebayu sulu kitai tiga, enda betah. Engka amat enda bulaka danji ambai aku, unggal. Kelai iya amat datai lemai tu.”      “Ambai aku pan baka baka nya mih, unggal. Tentu iya bisi enggau sulu nuan nya.”      “Sulu nuan tentu bisi mega, unggal.”      “Au, tentu… ” Unggal seduai seiku nya enda memunyi, baka ti bisi utai dikira. Iya enda tentu bagak sereta gagit baka seduai dua iku nya.       “Aram makai mih kitai tiga, unggal.”       “Amat ga. Engka sida tiga ambai kita nya belalai, sengaja beduan kitai tiga. Nemu sida mansutka diri lagi, dih.” Unggal seduai seiku nya tadi tan enda bejaku, tang nitih aja. Sida tiga pan sama duduk ba geladak tikai bemban, lalu berengkah makai. Sida tiga makai sambil gegining enggau ati andal. Sida ngarapka ambai sida ti udah nyedia sereta ngenahka sida makai tadi pansut ari endur sida ti belalai. Seduai dua iku nya majak ngangau.         “Oi…! Ni kita tiga ambai wai! Anang malu-malu mih, taja kitai empai jadi melaki bini. Ukai bisi mensia bukai ba langkau tu. Aram sama makai mih kitai wai!”         “Amat nya wai ambai, tangkai ati kesuma nyawa. Pansut mih. Badu belalai baka nya. Nadai utai dikemalu mih nya. Kami tiga aja ditu, dih!”         Udah tembu makai sida tiga pan sama duduk seraya nginsap rukuk apung. Maya nya hari pan majak petang-sepetang, nyau salah kelala. Enda lama udah nya,  dinga tak lekik-lekik lalu sentai landai munyi ketawa orang indu.         “Nya iya, enda amat jaku aku. Enda patut sida tiga tan lama belalai.” Andal amai ati dua iku bujang nya. Bakih seduai seiku nya majak agi tebelengga. Sekejap udah nya, tiga iku indu dara pan niki lalu tama langkau sida tiga nya. Endang amat baka gamal ambai pebayu sulu sida tiga ga gamal indu nya. Endang iya mih iya ku ati dua iku bujang nya. Ukai main pengaga seduai meda ambai seduai nya datai segenda. Munyi ku jaku tuai, untung bulih beliung enda ngambuh, betuah bulih peredah enda ningkuh. Tiga  iku indu nya tadi endang baka ti udah jadi melaki bini enggau sida tiga. Udah ti berandau enda lama, sida  pan ngantung kibung lalu tama kibung nya, mai tinduk. Dua iku sebakih nya ukai jejena pengaga.                   Bakih seduai ti seiku nya sigi meruan irau ati gamal. Iya enda tentu gaga. Iya semina ngerandau indu ambai ati iya kenu ku jaku nya seraya. Jari nya endang seruran bejelangkit ba jala ti benung  digaga iya nya, kenyau ari udah tembu makai tadi.         “Nama nuan baka ti enda rindu meda aku datai dih ambai wai?” ku indu nya, lalu duduk ngimbai bujang nya. “Peda nuan, bakih nuan dua iku nya enda jugau seduai. Dinga nuan lekik ketawa sida empat gaga besulu, nelan madu pengerindu. Ukai mudah, ukai nyamai kami tiga belalai ngundang kita tiga kitu wai.”                 “Tama kibung dulu mih nuan ambai wai. Enda lama da, lagi aku nitih,” ku bujang nya. Jari iya agi kisuk ngaga jala. Indu nya angkat begadai-gadai lalu tama kibung. Bujang nya malik enda lama ngagai kibung iya ti ditama indu nya. Maya nya iya meda tepadaka  tisi kaki kibung dua iku bakih nya baka ti basah dibalut ai mirah-mirah. Apuuu…, amat ukai mensia sida tiga tu! Endang antu…, ku iya bejaku dalam ati. Iya angkat begadai-gadai lalu nyapai nyabur iya empu.        “Pedis perut aku ambai wai. Ka bira dulu aku. Anti ku dia dulu mih wai,” ku bujang nya, lalu berumban nurun tangga. Datai di tanah iya pan belanda-landa nuju pendai sida tiga. Datai ba penyangkai nya, lalu diketas iya tali perau. Iya pan merejuk ke dalam perau lalu berumban-rumban bekayuh penapat inat ke ili. Enda lama udah nya, dinga iya panjai bunyi sentai landai ketawa orang indu di tisi tebing ai nya.          “Apuuu…, ngagai aku antu indu nya, nih!” ku bujang nya bejaku kediri, nyida nengali. Ninga bunyi utai nya nyau majak semak-sesemak, bujang  pan nungkupka perau iya lalu belalai di baruh perau nya. Perau iya anjut kediri nitihka ai. Enda lama udah nya, sepi asai tak berenyut perau iya nya. Asai ti bisi orang nepan ba belakang perau tu udah tungkup nya. Sekejap udah nya, dinga utai tak kerus, munyi mayau ti ngeramak tikai. Ati iya sigi nemu-nemu nya endang antu kuklir. Maya nya perau ti endur iya belalai nya tepanggai ba tampun bubu lama orang. Semalam-malam mih kuklir nya ngeramak belakang perau nya deka ngulihka bujang nya. Nyau kelama-lama bumbus dih isi perau nya. Bujang nya berumban ngambi daun pedalai ti lekat ba tampun bubu nya lalu ditampal iya ba lubang ti dikaus antu nya. Enda lama udah nya, dinga nadai agi memunyi kaus kukut antu nya. Dinga tak kisi-kisi munyi sabak orang indu. Jeling iya ari lubang, peda orang indu nyabak nensamka mua. Maya nya udah pagi terang-terang tanah. Bujang nya pan enda takut agi lalu pansut ari baruh perau ti endur iya belalai nya.           “Endai…, lapa nuan nyabak wai?” tanya bujang nya.          “Nya mih. Nama penyadi aku tu, udah patah kukut tekauska daun pingan nya. Mati aku tu wai, nyadi mensia. Tadi amat antu kuklir mih aku. Bansa kami sigi enda tau tepegaika daun pingan. Diatu aku tu udah nyadi mensia, kati ku nuan enggau aku tu, dih?” ku orang indu nya.            Kenu ku cherita tuai, indu nya diambi bujang ke bini iya. Endang baka kitai mensia mih pengidup iya udah nya. Kira-kira setaun seduai udah begulai melaki bini indu nya pan betubuh bisi lalu ngadaka anak indu. Udah beranak iya pan parai lalu nyadi antu kuklir baru.        Dalam kandang taun 1980 cherita pasal antu kuklir tu agi nyadi ba kitai Iban. Cherita tu nyadi ba Pengajar Unting ti nyadi pengajar temporari ba sebuah sekula primari di Mujong, Kapit. Pengajar tu diau ba kuarters pengajar sebuah dalam kandang sekula primari nya. Malam nya  ujung minggu, Hari Enam. Malam nya iya seiku aja dalam kuarters nya. Dua iku pangan iya udah pulai ke rumah panjai.  Pengajar Unting orang Sibu, endang jarang pulai ujung minggu. Udah tembu mandi, iya pan mela diri makai lemai. Kira-kira nyerumba silau, udah makai lemai nya, iya pan pansut ke tanju kuarters nya lalu nginsap seraya ti belelak ngelepaka sempuling runding. Enda mukai-mukai iya tedingaka bunyi utai; munyi orang ti ngirah tekuyung tunga ke pendai ti endur iya mandi tadi. Ensepi asai bulu pegu nyau ngerenjang, iya pan berumban tama ke dalam kuarters iya nya. Enda lama udah nya, sepi asai rumah iya nyau berenyut; munyi ti bisi utai terengkah ba perabung kuarters iya nya. Enda lama udah nya, dinga munyi ke terengkah ba tanju ga bunyi utai nya. Munyi orang ti terejun ari perabung. Enda lama udah nya, dinga iya utai nya munyi induk manuk ti ngumbai anak bejalai ngelingi kuarters iya nya.              “Kuk kuk kuk kuk….!”              “Apuu…! Nama mih utai nya?” ku pengajar nya bejaku kediri, betelai nengali. Semalam-malam utai nya memunyi ngelingi kauarters iya. Kekadang di atas perabung bunyi utai nya. Enda lama udah nya munyi ti ba tanju lalu ngusak pintu rumah nya. Enda lama udah nya, munyi ti ngaus dinding rumah iya ga utai memunyi nya. Apuuu…, antu mih nya, pia ku iya bejaku dalam ati. Iya nyapai nyabur lalu duduk, besedia ngelaban. Engka iya ulih tama, lagi sepi asai dek, pia ku iya meransang ati diri. Semalam-malam nyentuk ke dini hari utai nya enda ngetu memunyi. Kuk kuk kuk kuk kuk…! Amat asai ke digengam semengat, ku iya.           Tawas pagi nya, utai pan nadai agi memunyi. Iya pan pansut ke tanju lalu malik ke tanah. Peda iya, bekau utai nyau lendat ngelingi kuarters nya. Baka bekau landak tauka tengiling.           Tengahari nya seiku nembiak iya datai ke kuarters iya lalu madahka iya bisi orang rabat ba rumah panjai sida. Indu nya mati beranak. Disebut nembiak nama indu nya. Baru pengajar nya ingat, indu ti mati beranak nya kala bepangan enggau iya. Tentu iya bisi kala buya indu nya.                              (Cherita ditulis Niang Pengajar Unting Anak Jampong, SMK Luar Bandar 1988-2000) Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual, ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh “dimusnah @ destroyed”, tang ulih bebali “transformed”.         (Betampung ba Tusun Ke-19  minggu nyin ila) Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama tu ila, Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau  Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum penerang enggau gambar ti releven ngagai aku tau giga aku ba lumur WA tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai “misteri” di menua kita, pasal Antu tauka Bunsu Petara tauka pasal Tuhan God Almighty, tau mega bekangau enggau aku, puji Tuhan, enti “diizinNya” aku deka datai ba endur kita nya.     Oleh HARRY USUP UMBAR 
See author's posts
